**Szitakötő**

**Szabó Attila Álomcirkusz című versének feldolgozása**

**Álomcirkusz elkészítése**

Jelleg: óravázlatok

Tantárgy: Magyar irodalom, Technika, életvitel és gyakorlati ismeretek

Korcsoport: 1. osztály (tanulásban akadályozottak)

*A tanórák célja:*

* Vers feldolgozása irányított kérdések, feladatok, képek segítségével
* A tanulók szociális kompetenciáinak, együttműködésének fejlesztése
* Közös produktum létrehozása, a vers megjelenítése alkotással

*Fejlesztési területek:* Finommotorika, kreativitás, szókincs, együttműködési készség, szóbeli kommunikáció, szociális kompetenciák

*Eszközök:* Szitakötő folyóirat, interaktív tábla, projektor, labda, pad, színes papír, olló, ragasztó, filctoll

A verset egy magyar irodalom órán dolgoztuk fel. A közös produktumot 3 dupla technika, életvitel és gyakorlat órán dolgoztuk fel, a papírmunkák témakörhöz kapcsolódva.

**Óravázlatok**

1. ***Magyar irodalom***

|  |  |  |
| --- | --- | --- |
| Idő-keret | Képzési tartalom, tevékenységi forma | Eszközök |
| 5’ | Bevezető rész:**Ismerkedés a Szitakötő folyóirattal**Minden gyermek kap egy folyóiratot. Ezt szabadon lapozgathatja, nézegetheti, ismerkedhet vele. Feladat: „Mit gondoltok, miről szólhat ez az újság a képek alapján?” (a cirkuszról) | Eszközök: Szitakötő folyóirat  |
| 5’ | **Beszélgetés a cirkuszról**„Ki járt már cirkuszban? Ki szereti a cirkuszt?”„Milyen állatokat/embereket látunk egy cirkuszban? Neked melyik a kedvenced?” | Eszközök: projektor, laptop (ismeretlen szavakról képek kivetítése) |
| 5’ | Fő rész:**A vers meghallgatása**„A mai órán egy mókás verset olvasok netek egy cirkuszról. A vershez kapcsolódó játékokat játszunk a mai órán. Technika órákon mi is elkészítjük majd ezt az „Álomcirkuszt”. Felolvasom a tanulóknak a Szitakötő folyóiratból Szabó Attila Álomcirkusz című versét.  | Eszközök: Szitakötő folyóirat  |
| 5’ | **Gondolatok megfogalmazása a verssel kapcsolatban, beszélgetés**Megbeszéljük, kinek mi jutott eszébe a versről.Irányított kérdések: Miért volt különleges ez a cirkusz? Mi történt a tárgyakkal, állatokkal és emberekkel? Milyen tárgyak és állatok repültek a versben? Te elmennél egy ilyen cirkuszba? A Te „Álomcirkuszodban” kik lennének még? | Eszközök: Szitakötő folyóirat(Segítségképpen nézhetik a vershez készített illusztrációt) |
| 5’ | **Játék: Szerepelt-e a versben?**Képeket vetítek ki az interaktív táblán. Megkérdezem a tanulókat szerepelt-e a versben. Szerepelt a versben: bohóc, elefánt, bűvészkártya, szék, dob, porondNem szerepelt a versben: oroszlán, tigris, kötéltáncos, bűvész, papagáj | Eszközök: projektor, laptopFeladat a SMART programban |
| 5’ | **Mozgásos játék**„Utánozzuk a bohócokat és kötéltáncosokat! Menjetek végig a padon! Egyensúlyozzatok, mint az igazi kötéltáncosok! Most pedig bohócok leszünk és labdákkal fogunk játszani. Gurítsátok végig a labdát a padon! Most dobjátok minél magasabbra és próbáljátok elkapni!” | Eszközök: labdák, pad |
| 5’ | **Párkereső játék az interaktív táblán: betűk párosítása képekkel**A tanulók megneveznek egy képet. Leválasztják a szó első hangját, majd párosítják az ahhoz tartozó betűvel. (e-elefánt, o-oroszlán, t-tigris, p-papagáj, k- kötéltáncos, f-fóka, t-teve, l-ló, a-akrobata) | Eszközök: projektor, laptopFeladat a [www.learningapps.hu](http://www.learningapps.hu) oldalon |
| 5’ | **„Cirkuszban jártam és láttam egy…”**A tanulók körben ülnek. Az első tanuló ezt mondja: „Cirkuszban jártam és láttam egy”. Hozzátesz valamit: pl. …elefántot. A következő tanuló elismétli és hozzátesz valamit. Így megy a kör, amíg minden tanuló sorra kerül. |  |
| 5’ | **Memóriajáték az interaktív táblán**Memóriajáték a versben szereplő repülő állatokkal, tárgyakkal (elefánt, bohóc, bűvészkártya, szék, dob) | Eszközök: projektor, laptopFeladat a SMART programban |

***Technika, életvitel és gyakorlat órák***

*2 óra: Bohócok elkészítése az „Álomcirkuszhoz”*

Eszközök: színes papír, olló, ragasztó, formalyukasztó, filctoll

Elkészítés lépései:

1. Színes papírok választása a bohóc testéhez, sapkájához, csokornyakkendőjéhez (tanulók szabad választása alapján)
2. Elemek (bohóc teste, feje, sapkája, csokornyakkendője) körülrajzolása, kivágása
3. Elemek összeállítása ragasztó segítségével
4. Bohóc arcának kiszínezése filctollal/zsírkrétával
5. Bohóc testének, sapkájának díszítése ragasztással



*2 óra: Elefántok elkészítése az „Álomcirkuszhoz”*

Eszközök: színes papír, olló, ragasztó, filctoll

Elkészítés lépései:

1. Színes papírok választása az elefánt fejéhez, füleihez, ormányához (tanulók szabad választása alapján)
2. Elemek (elefánt feje, fülei, ormánya) körülrajzolása, kivágása
3. Ormány elkészítése kétféle módon (tanulók szabad választása alapján)

-harmonikahajtogatással

-ceruzára felcsavarással

1. Elemek összeállítása ragasztó segítségével
2. Elefánt szemének megrajzolása filctollal



*2 óra: Papagájok elkészítése az „Álomcirkuszhoz”*

Eszközök: színes papír, olló, ragasztó, filctoll

Elkészítés lépései:

1. Színes papírok választása a papagájhoz (tanulók szabad választása alapján)
2. Papagáj körülrajzolása, kivágása
3. Papagáj szemének megrajzolása filctollal
4. Nyírás egyenes vonal mentén – választott színes papírból egyenes csíkok vágása a papagáj tollaihoz – utána a tanulók egymás között cserélgethetik, hogy a papagájuknak minél színesebb tollaik legyenek
5. Papagája tollainak (szárny és farktollak) befűzése, felragasztása



Iskolánk Szitakötő faliújságára készítettem csomagolópapírból egy cirkuszt, melyre felírtam a feldolgozott verset. A gyerekek technika órákon készített papírmunkáival díszítettük a cirkuszt. Jó látni, ahogy iskolánk tanulói szünetekben elolvassák a verset a faliújságon, a kisebbek pedig az alkotásokat nézegetik.

Iskolánk Szitakötő faliújság az elkészült „Álomcirkusszal”

